**ELŐTERJESZTÉS**

**Szombathely Megyei Jogú Város Közgyűlése**

**2019. június 18-i ülésére**

**Tájékoztató a Hajdú utcai szennyvízcsatorna fejlesztéséről**

A Közgyűlés 116/2019. (IV. 30.) Kgy. sz. határozata alapján, a Hajdú utcai szennyvízcsatorna fejlesztésével kapcsolatosan az alábbiak szerint tájékoztatom Tisztelt Közgyűlést:

A Szombathely, Hajdú utca 21, 23-as számú családi házak, valamint a Hajdú u 25, 27 sz. alatti társasházak biztonságos, a jelenleg hatályos jogszabályoknak megfelelően kialakított, önkormányzati tulajdonú, és Vasivíz Zrt. által üzemeltethető szennyvízelvezető rendszer kialakítása tárgyában 2019. április 16-án a Vasivíz Zrt. - mint Üzemeltető - és Szombathely MJV Önkormányzata - mint Ellátásért felelős – között egyeztetés történt a szennyvízelvezetés megoldására vonatkozóan. Üzemeltető az általuk felmért, jelenleg szennyvízelvezetésre szolgáló, de jogilag, és üzemeltetés szempontjából a víziközmű törzshálózati rendszer részét nem képező – korábban az ÉPSZÖV Zrt. kivitelezésében, belső hálózatra való rákötésként kialakított - szennyvízcsatorna szakasz átalakítására tett javaslatot. A javaslattétel során tájékoztatta Ellátásért felelőst, hogy a tárgyi szennyvízelvezető rendszer átalakítása vízjogi létesítési engedély köteles, mely eljárást megelőzően terveket szükséges készíteni. Ellátásért felelős Üzemeltető felé jelezte a fejlesztési szándékát, és felkérte 73003-92/2019. számú levelében a tervező beszerzésére és a tervezéssel kapcsolatos feladatok lebonyolítására.

A tervezési folyamatot Üzemeltető elindította, a tervek elkészítésével kapcsolatosan Szemes Tamás (Szombathely) mélyépítő tervezővel egyezett meg.

Üzemeltető tervezési ajánlatkérési megkeresésben a Szombathely, Hajdú utca 21, 23-as számú családi házak, valamint a Hajdú u 25, 27 sz. társasházak csapadékvízzel kevert, egyesített rendszerű szennyvízelvezetésének megvalósításához kapcsolódó engedélyezési tervek készítése, árazatlan tervezői költségvetési kiírás és tervezői költségbecslés készítése, a jóváhagyott tervek dokumentálása szerepel.

Tervező feladatát képezi 1) a közüzemi szennyvízelvezető hálózat engedélyezési terveinek elkészítése és dokumentálása, 2) az alvállalkozók munkájának összehangolása és a szükséges felvilágosítások folyamatos megadása, 3) az alvállalkozók által szolgáltatandó műszaki tervek összefüggéseinek egyeztetése, 4) amennyiben ismert - a kivitelezővel a szerkezetegyeztetések lefolytatása.

# Tervező Úr a helyszíni bejárását, és a meglévő szennyvízcsatorna vizsgálatát követően egyeztető tárgyalást kezdeményezett, melyre 2019. május 9-én került sor. Javaslata szerint a Hajdú utca 21, 23-as számú családi házak, valamint a Hajdú u 25, 27 sz. társasházak műszakilag, gazdaságilag, - és a beépített területek csapadékvizeinek lefolyását is figyelembe vevő - fenntartható szennyvízelvezetéseként gravitációs csatornahálózat kialakítása javasolt. A nyomvonal egyeztetések eredményeként az előterjesztés mellékletét képező tervrajzon ábrázolt új szennyvízcsatorna szakasz kialakítása célszerű. A Tervező Úr rendelkezésére álló alaptérképre szerkesztett nyomvonal és biztonsági övezete érinti a 9202/28, 9202/16, 9149/6, 9149/4 hrsz-ú ingatlanokat. Az érintett ingatlanok magántulajdonban állnak, ezért a tervezett víziközmű rendszer nyomvonalára és biztonsági övezetére eső ingatlanrészt szolgalmi joggal kell terhelni a későbbi üzembiztonság, és folyamatos hozzáférhetőség biztosítása érdekében. A víziközmű-szolgáltatásról szóló 2011. évi CCIX. törvény (továbbiakban: Vktv.) 6. § (2) bekezdése alapján, ha a víziközmű idegen ingatlanon fekszik, a vízgazdálkodásról szóló törvényben meghatározott vízvezetési szolgalmi jog gyakorlása - a víziközmű üzemeltetési tevékenységéhez indokolt mértékben - a víziközmű-szolgáltatót megilleti. A víziközmű-szolgáltató viselni köteles a joggyakorlás következtében felmerülő terheket.

# A vízgazdálkodásról szóló 1995. évi LVII. törvény vízilétesítményekkel összefüggő ingatlanokra vonatkozó rendelkezése szerint a VII. fejezet 20. § (1) bekezdése alapján az ingatlan tulajdonosa (használója) köteles tűrni, hogy a vízügyi hatóság határozata alapján a közcélú vízilétesítményt az ingatlanán elhelyezzék és üzemeltessék, illetve az ehhez szükséges vízimunkákat elvégezzék, feltéve, ha az ingatlan rendeltetésszerű használatát nem zárja ki (vízvezetési szolgalmi jog).

A szolgalmi jog bejegyzéshez, - még a vízjogi létesítési engedélyezés megkezdését megelőzően - a későbbi viták elkerülése érdekében - indokolt az érintett ingatlanok tulajdonosának előzetes hozzájáruló, illetve a tűrési kötelezettség tudomásul vételére irányuló nyilatkozatát beszerezni, arról megállapodást kötni.

A szolgalmi jog bejegyzésre alkalmas változási vázrajz dokumentálása szintén a tervező feladatának részét fogja képezni.

Jogerős vízjogi létesítési engedély birtokában – engedélyes, beruházó: Szombathely MJV Önkormányzata – a kivitelezést a tervezettek szerint a Vasivíz Zrt. végzi el. A tervezési díj, az engedélyezéssel összefüggő hatósági díjak, továbbá a beruházás költségei a Közgyűlés 243/2019. (IV. 30.) Kgy. sz. határozata alapján a víziközmű használati díj terhére kerül kifizetésre.

A tervezés és beruházás tervezett ütemezése, továbbá a hatósági eljárás időtartama:

* A tervek elkészítésének határidejét Üzemeltető 2019. július 31-ig kívánja meghatározni.
* A vízjogi engedélyezési eljárás időtartama – az esetleges hiánypótlások és szakhatósági megkeresések nélkül - az eljárás megindításától számított 60 nap. (várhatóan 2019. október vége)
* A jogerőssé válás időtartama 15 nap.
* A kivitelezés megkezdhetőségének legkorábbi időpontja november vége.
* A kivitelezés és üzembe helyezés időtartama 1, 5 hónap.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2019. június 6.**

 **/: Dr. Puskás Tivadar:/**

**HATÁROZATI JAVASLAT**

**…/2019. (VI. 18.) Kgy. számú határozat**

Szombathely Megyei Jogú Város Közgyűlése *a „Tájékoztató a Hajdú utcai szennyvízcsatorna fejlesztéséről”* című előterjesztést megtárgyalta, és az abban foglaltakat tudomásul veszi.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos jegyző

 (a végrehajtásért: Lakézi Gábor Városüzemeltetési Osztály vezetője,

 Stéger Gábor Közgazdasági és Adó Osztály vezetője)

**Határidő:** azonnal